<classify> WANANCHI wakiwamo wazazi na walezi wanaoitwa kutoa ushahidi mahakamani katika mashauri ya wanafunzi waliopewa ujauzito, Wilaya ya Nkasi mkoani Rukwa wameshauriwa waache kuhofi a gharama za usafi ri kwa kuwa itarejeshwa na Mahakama. Rai hiyo ilitolewa na Hakimu Mkazi wa Wilaya ya Nkasi, Ramadhani Rugemalila katika mafunzo ya siku moja iliyowashirikisha wasemaji maarufu wa vijiji, yaliyotolewa na kuratibiwa na Asasi Isiyo ya Kiserikali ya Plan International Tanzania inayotekeleza mradi wa kupiga vita mimba na ndoa za utotoni katika kata k10 zilizopo wilayani humo.Takwimu zilizopo zinaonesha kuwa wilaya ya Nkasi inaongoza mkoani Rukwa ambapo kwa kipindi cha miaka mitatu iliyopita wanafunzi wapatao 152 walipewa ujauzito. Miongoni mwao 134 walikuwa wakisoma katika shule za Sekondari huku 18 wa shule za msingi ambapo hakuna kesi hata moja iliyohukumiwa kutokana na mashahidi kutohudhuria mahakamani.Changamoto kubwa ni mashahidi kutohudhuria mahakamani wakidai kuwa hawana fedha za kusafiri na kujikimu kila wanapohudhuria mahakamani, hali inayosababisha kutokamilika kwa ushahidi na hivyo watuhumiwa wa mimba za wanafunzi kutotiwa hatiani, alisema. Alieleza kuwa kwa sasa kupitia kitengo cha uhasibu, kinarejesha gharama ili mradi shahidi awe na tiketi hivyo sasa hakuna sababu za kukwepa kuhudhuria mahakamani kutoa ushahidi. Alisema kuwa hivi sasa serikali inapambana na wanaume wanaowapatia ujauzito wanafunzi na kuwataka mashahidi washiriki kikamilifu katika vita hiyo kwakufika mahakamani kutoa ushahidi ili kuwatia hatiani wanaowapa mimba wanafunzi kwani hakuna mwanya wa kuwaacha waendelee kutamba kwa vitendo vyao viovu.Kwa upande wake, Mratibu wa Mradi wa kupiga vita mimba na ndoa za utotoni wa Plan International Tanzania wilaya ya Nkasi , Nestory Frank alisema lengo la mafunzo hayo ni kuwajengea uwezo wananchi ili kudhibirti kikamilifu tatizo hilo. Alieleza kuwa shirika hilo linataka wananchi wawe na uelewa na kuchukua hatua wenyewe za kuwafikisha mahakamani wanaowapa mimba wanafunzi au kuwaoa bila kutegemea wahisani kwani wanaopata madhara kutokana na vitendo hivyo ni watoto wao.  <topic>: kitaifa 